b'\n_START_ARTICLE_\nPopeda\n_START_SECTION_\nAlkuvuodet: 1977\xe2\x80\x931982\n_START_PARAGRAPH_\nLaulaja Pauli \xe2\x80\x9dPate\xe2\x80\x9d Mustaj\xc3\xa4rvi sek\xc3\xa4 bassokitaristi Ilari \xe2\x80\x9cIlpo\xe2\x80\x9d Ainiala perustivat Popedan marraskuussa 1977, ja yhtyeen ensimm\xc3\xa4inen julkinen esiintyminen tapahtui helmikuussa 1978 Tampereen Gorilla-klubilla. Alkuper\xc3\xa4iseen kokoonpanon lukeutuivat Mustaj\xc3\xa4rven ja Ainialan lis\xc3\xa4ksi rumpali Kai Holm sek\xc3\xa4 kitaristit Ari \xe2\x80\x9cJatsi\xe2\x80\x9d Puukka ja Tapani \xe2\x80\x9dArwo\xe2\x80\x9d Mikkonen, ja t\xc3\xa4ll\xc3\xa4 kokoonpanolla julkaistiin my\xc3\xb6s yhtyeen debyyttisingle Hei mies / M\xc3\xb6nki\xc3\xa4islaulu, joka nauhoitettiin Lahdessa Microvox-studiolla. _NEWLINE_Saman vuoden elokuussa yhtye aloitti debyyttialbuminsa Popedan nauhoittamisen. Albumi nauhoitettiin nelj\xc3\xa4n\xc3\xa4 p\xc3\xa4iv\xc3\xa4n\xc3\xa4 yhteisty\xc3\xb6ss\xc3\xa4 tuottaja Timo Huovisen kanssa. Albumin menestyminen j\xc3\xa4i kuitenkin heikoksi, ja sit\xc3\xa4 myytiinkin vain hieman yli 1\xc2\xa0500 kappaletta. Levyn teemat k\xc3\xa4sitteliv\xc3\xa4t ty\xc3\xb6tt\xc3\xb6myytt\xc3\xa4, nuorisoryhmien ristiriitoja, turhautumista sek\xc3\xa4 muita uuden aallon yhtyeille tyypillisi\xc3\xa4 aiheita. My\xc3\xb6s musiikissa oli uuden aallon suoraviivaista henke\xc3\xa4._NEWLINE_Popedan seuraavalla studioalbumilla tuottajaksi astui Mikko \xe2\x80\x9cPantse\xe2\x80\x9d Syrj\xc3\xa4, Eppu Normaalin kitaristi, ja albumi nauhoitettiin MSL-studiolla vajaassa viikossa. Syrj\xc3\xa4n tuottama Raswaa koneeseen! (1980) ja sen seuraaja, vuonna 1981 julkaistu Hullut koirat ylsiv\xc3\xa4t l\xc3\xa4hes samoihin myyntilukuihin. Albumien v\xc3\xa4liss\xc3\xa4 bassokitaristin paikan yhtyeess\xc3\xa4 otti Risto \xe2\x80\x9cEebo\xe2\x80\x9d Lehtinen, joka oli toiminut yhtyeen roudarina my\xc3\xb6s alkuvuosina. Pian Hullut koirat -albumin julkaisemisen j\xc3\xa4lkeen yhtyeen bassokitaristi kuitenkin vaihtui j\xc3\xa4lleen, kun aiemmin Kontra-yhtyeess\xc3\xa4 vaikuttanut Jyrki K. Melartin korvasi yhtyeest\xc3\xa4 eronneen Lehtisen. Syksyll\xc3\xa4 1981 julkaistun Raakaa voimaa -livealbumin j\xc3\xa4lkeen kitaristi Ari \xe2\x80\x9cJatsi\xe2\x80\x9d Puukka j\xc3\xa4tti yhtyeen, ja h\xc3\xa4net korvasi yhtyeess\xc3\xa4 edelleen vaikuttava Costello Hautam\xc3\xa4ki._NEWLINE_Uudella kokoonpanolla yhtye suuntasi nauhoittamaan nelj\xc3\xa4tt\xc3\xa4 studioalbumiaan, ja nimen Mustat enkelit saanut levytys julkaistiin vuonna 1982. T\xc3\xa4m\xc3\xa4n j\xc3\xa4lkeen Hautam\xc3\xa4ki teki lyhyehk\xc3\xb6n visiitin Sleepy Sleepersiss\xc3\xa4, mutta palasi pian takaisin Popedaan. Hautam\xc3\xa4en lyhyen Sleepy Sleepersiss\xc3\xa4 tehdyn kokeilun j\xc3\xa4lkeen my\xc3\xb6s pianisti Eero \xe2\x80\x9cSafka\xe2\x80\x9d Pekkonen liittyi Popedaan.\n_START_SECTION_\nL\xc3\xa4pimurto: 1983\xe2\x80\x931990\n_START_PARAGRAPH_\nKuusihenkisell\xc3\xa4 kokoonpanolla levytetty, viides studioalbumi Kaasua... (1983) nousi yhtyeen l\xc3\xa4pimurtolevyksi. Albumi j\xc3\xa4i kuitenkin rumpali Kai Holmin viimeiseksi levytykseksi Popedassa. Varusmiespalvelusta suorittamaan l\xc3\xa4hteneen Holmin tuuraajaksi hankittiin h\xc3\xa4nen isoveljens\xc3\xa4 Kari Holm, mutta yhtyeen muut j\xc3\xa4senet pitiv\xc3\xa4t h\xc3\xa4nen soittotyylist\xc3\xa4\xc3\xa4n niin paljon, ett\xc3\xa4 h\xc3\xa4nen paikkansa yhtyeen rumpalina vakiintui. Uutta studiomateriaalia saatiin odotella viel\xc3\xa4 vuosi, mutta tauon aikana laulaja Pate Mustaj\xc3\xa4rvi jatkoi levytt\xc3\xa4mist\xc3\xa4 julkaisemalla ensimm\xc3\xa4isen sooloalbuminsa Nyt!_NEWLINE_Popedan seuraava studioalbumi Harasoo (1984) nousi suureksi kaupalliseksi menestykseksi, ja sen kappaleet "Matkalla Alabamaan" ja "Sukset (vaikeata t\xc3\xa4m\xc3\xa4 hiiht\xc3\xa4minen)" j\xc3\xa4iv\xc3\xa4t yhtyeen vakituisiksi kappaleiksi konserteissa._NEWLINE_Harasoo-albumin j\xc3\xa4lkeen alkoikin yhtyeen historian ensimm\xc3\xa4inen suosion huippukausi, ja Popedan keikkasuosio vakiintui j\xc3\xa4rkkym\xc3\xa4tt\xc3\xb6m\xc3\xa4ksi, ja yhtyeelle julkaistiin my\xc3\xb6s Ikurin Posti -nimist\xc3\xa4 fanilehte\xc3\xa4. My\xc3\xb6s seuraava studioalbumi, vuonna 1985 julkaistu Pohjant\xc3\xa4hden alla menestyi loistavasti, ja se sis\xc3\xa4lsi kenties yhtyeen uran suurimman hitin "Kuuma kes\xc3\xa4". Albumin j\xc3\xa4lkeen pianisti Eero \xe2\x80\x9cSafka\xe2\x80\x9d Pekkonen kuitenkin j\xc3\xa4tti yhtyeen._NEWLINE_Vuonna 1986 Popeda koki eitt\xc3\xa4m\xc3\xa4tt\xc3\xa4 koko uransa suurimman tragedian, kun yhtyeess\xc3\xa4 sen koko uran l\xc3\xa4pi vaikuttanut kitaristi Arwo Mikkonen menehtyi kesken soundcheckin lavalle saatuaan syd\xc3\xa4nkohtauksen. Mikkosen kuoleman j\xc3\xa4lkeen yhtye harkitsi jopa lopettamista, mutta Mikkosen vaimo Sirpa sanoi, ettei yhtyett\xc3\xa4 saisi lopettaa, sill\xc3\xa4 Arwo olisi halunnut Popedan jatkavan kaikesta huolimatta._NEWLINE_Mikkosen kuoleman j\xc3\xa4lkeen yhtyeeseen liittyiv\xc3\xa4t kitaristi Timo \xe2\x80\x9cT\xc3\xb6rr\xc3\xb6\xe2\x80\x9d Tapaninen sek\xc3\xa4 pianisti Jukka \xe2\x80\x9cJukkis\xe2\x80\x9d J\xc3\xa4rvinen. Lis\xc3\xa4ksi kitaristi Costello Hautam\xc3\xa4en musiikillinen vastuu kasvoi entisest\xc3\xa4\xc3\xa4n Mikkosen kuoleman j\xc3\xa4lkeen. Uudella kokoonpanolla julkaistiin studioalbumit Ei oo valoo (1987), Hallelujaa (1988) ja Kans\xe2\x80\x99an Popeda (1990). Kovasta studiotehtailusta huolimatta albumeilta uupuivat oleelliset hittikappaleet, eiv\xc3\xa4tk\xc3\xa4 ne saaneet kovinkaan suurta kaupallista menestyst\xc3\xa4. Yhtye pysyi kuitenkin pinnalla kehnommasta levynmyynnist\xc3\xa4 huolimatta tehty\xc3\xa4\xc3\xa4n EppuPopedaNormaali-yhteiskiertueen Eppu Normaalin kanssa vuonna 1987, ja jatkaen keikkailuaan ahkerasti. My\xc3\xb6s yhtyeiden yhteinen single, 20 vuotta sikana / Hyv\xc3\xa4 kankkunen sai osakseen pient\xc3\xa4 menestyst\xc3\xa4. Yhtyeen j\xc3\xa4senten, etenkin Hautam\xc3\xa4en ja Tapanisen, v\xc3\xa4lit kuitenkin kiristyiv\xc3\xa4t 1990-luvun taitteessa, joten Tapaninen joutui j\xc3\xa4tt\xc3\xa4m\xc3\xa4\xc3\xa4n yhtyeen vuosikymmenen vaihteessa. Syksyll\xc3\xa4 1990 my\xc3\xb6s bassokitaristi Jyrki K. Melartin poistui yhtyeest\xc3\xa4.\n_START_SECTION_\n1990-luku\n_START_PARAGRAPH_\nMarkku Petander liittyi yhtyeen uudeksi bassokitaristiksi vuoden 1990 syksyll\xc3\xa4. Uusi studioalbumi, vuonna 1992 julkaistu Svoboda katkaisi lamaantuneen suosion kauden yhtyeen historiassa, ja se sis\xc3\xa4lsi hittisinglet "Punaista ja makeaa", "Repe ja Lissu" sek\xc3\xa4 "Kersantti Karoliina", jonka b-puolella oli niin ik\xc3\xa4\xc3\xa4n menestyskappaleeksi noussut "M\xc3\xa4\xc3\xa4 ja Tapparan mies". Costello Hautam\xc3\xa4ki on my\xc3\xb6hemmin sanonut Svobodan (1992) olevan Popedan paras albumi koskaan. Albumi myi lopulta platinaa, ja se on Popedan myydyin studioalbumi sek\xc3\xa4 yhtyeen toiseksi eniten myydyin albumi, edell\xc3\xa4\xc3\xa4n vain kokoelma-albumi Pelkk\xc3\xa4\xc3\xa4 juhlaa \xe2\x80\x93 25v. Juhlakokoelma. Vuonna 1993 yhtye julkaisi singlejen B-puolista kootun kokoelma-albumin Peetlehemin pes\xc3\xa4veikot (nopein saa)._NEWLINE_Svobodan seuraaja, vuoden 1994 H.\xc3\x96.N.\xc3\x96. paisui Popedan pitk\xc3\xa4kestoisimmaksi studioalbumiksi. Albumilla k\xc3\xa4ytettiin paljon ulkopuolista kirjoitusapua, ja 17 kappaletta sis\xc3\xa4lt\xc3\xa4nyt albumi sis\xc3\xa4lsi vain viisi Mustaj\xc3\xa4rven sanoittamaa kappaletta. Kirjoitusapujen lis\xc3\xa4ksi albumilla k\xc3\xa4ytettiin ensimm\xc3\xa4ist\xc3\xa4 kertaa yhtyeen historiassa my\xc3\xb6s sessiomuusikkoja, ja esimerkiksi hittisinglell\xc3\xa4 "Tahdotko mut tosiaan" rumpuja soitti Kari Holmin sijasta Ari Toikka. Yhtyeen muut j\xc3\xa4senet pitiv\xc3\xa4t albumia lis\xc3\xa4ksi Costello Hautam\xc3\xa4en ja Markku Petanderin omana kokeellisena tuotoksena, eiv\xc3\xa4tk\xc3\xa4 pit\xc3\xa4neet ajatuksesta sis\xc3\xa4llytt\xc3\xa4\xc3\xa4 albumille kaikki kirjoitettu materiaali._NEWLINE_Seuraava studioalbumi Live at the BBC (1995) nauhoitettiin historiallisesti Lontoossa. Albumi sis\xc3\xa4lsi uudelleen akustisiksi versioiksi sovitettuja vanhoja kappaleita, ja bassokitaristina toimi Eppu Normaalin Sami Ruusukallio, sill\xc3\xa4 Petander toimi toisena kitaristina yhdess\xc3\xa4 Hautam\xc3\xa4en kanssa. Albumin julkaisemisen j\xc3\xa4lkeen Petander mursi k\xc3\xa4tens\xc3\xa4._NEWLINE_Kev\xc3\xa4\xc3\xa4ll\xc3\xa4 1996 vanha bassokitaristi Jyrki Melartin palasi yhtyeeseen. Joulukuussa 1996 yhtye alkoi ty\xc3\xb6st\xc3\xa4m\xc3\xa4\xc3\xa4n nelj\xc3\xa4tt\xc3\xa4toista albumiaan 500 cc Mika Sundqvistin MSL-studiolla. Albumi sis\xc3\xa4lsi muun muassa kappaleen "Mannaa mammonaa", jolla yhtye voitti voitti vuonna 1997 j\xc3\xa4\xc3\xa4kiekon maailmanmestaruuskilpailujen tunnusmusiikin s\xc3\xa4vellyskilpailun, sek\xc3\xa4 "Min\xc3\xa4, sin\xc3\xa4 ja Mannerheim", jolla Pate Mustaj\xc3\xa4rven lis\xc3\xa4ksi laulaa Klamydia-yhtyeen Vesku Jokinen. Levy julkaistiin vuonna 1997 ja sen tuotti Costello Hautam\xc3\xa4ki. Syksyll\xc3\xa4 1997 yhtye julkaisi viel\xc3\xa4 kokoelma-albumin Hittej\xc3\xa4, kersantti Karoliina!._NEWLINE_Popeda juhli 20-vuotista uraansa vuonna 1998 Tampereella esiintym\xc3\xa4ll\xc3\xa4 alkuper\xc3\xa4isess\xc3\xa4 kokoonpanossaan lukuun ottamatta Arwo Mikkosta. Seuraavana vuonna yhtye julkaisi coveralbumin Vieraissa. Albumin julkaisemisen j\xc3\xa4lkeen yhtye j\xc3\xa4i tauolle vuoden 2000 ajaksi.\n_START_SECTION_\n2000-luku\n_START_PARAGRAPH_\nTauon aikana Pate Mustaj\xc3\xa4rvi keskittyi soolouraansa ja Costello Hautam\xc3\xa4ki levytti sek\xc3\xa4 keikkaili yhdess\xc3\xa4 The Neropatsin kanssa. Tauon aikana Holm ja J\xc3\xa4rvinen kuitenkin j\xc3\xa4ttiv\xc3\xa4t yhtyeen, ja uudeksi rumpaliksi hankittiin Arska Rautajoki, joka oli vaikuttanut The Neropatsissa yhdess\xc3\xa4 Hautam\xc3\xa4en kanssa. Seuraavaa studioalbumia Just! (2001) nauhoitettiin my\xc3\xb6s yhteisty\xc3\xb6ss\xc3\xa4 vanhan pianistin, Eero \xe2\x80\x9cSafka\xe2\x80\x9d Pekkosen kanssa, mutta lopulta Jani Kemppinen vakiinnutti paikkansa yhtyeess\xc3\xa4._NEWLINE_Vuonna 2002 yhtye vastaanotti suru-uutisen: yhtyeen alkuper\xc3\xa4inen bassokitaristi ja perustajaj\xc3\xa4sen Ilari Ainiala oli kuollut. Tauon aikana my\xc3\xb6s Costello Hautam\xc3\xa4ki siirtyi hetkellisesti paluun tehneeseen Hanoi Rocks -yhtyeeseen muttei eronnut yhtyeest\xc3\xa4. _NEWLINE_Saman vuoden 2002 kev\xc3\xa4\xc3\xa4ll\xc3\xa4 yhtye suuntasi studioon nauhoittamaan Olli Lindholmin ja Pauli Hanhiniemen yhteiss\xc3\xa4vellyksen "Kakskyt\xc3\xa4 centti\xc3\xa4". Alun perin yhtyeen muut j\xc3\xa4senet vastustivat Hautam\xc3\xa4en ehdotusta kappaleen levytt\xc3\xa4misest\xc3\xa4, mutta siit\xc3\xa4 muodostui pian yksi Popedan suosituimmista kappaleista. Koska yhtye oli levytystauolla, syksyll\xc3\xa4 2002 julkaistiin tuplakokoelma Pelkk\xc3\xa4\xc3\xa4 juhlaa \xe2\x80\x93 25v. Juhlakokoelma, joka sis\xc3\xa4lsi my\xc3\xb6s Mustaj\xc3\xa4rven soolotuotantoa. Albumin julkaisua seuranneella Coitus Prolongatus Tour -kiertueella yhtyeen esiintymisi\xc3\xa4 haittasivat kuitenkin merkitt\xc3\xa4v\xc3\xa4sti Mustaj\xc3\xa4rven alkoholiongelmat. Juhlavuosi huipentui DVD-julkaisuun Hyv\xc3\xa4\xc3\xa4 iltaa, Tampere!, joka sis\xc3\xa4lsi Tampereella nauhoitetun konsertin, vanhoja videoita sek\xc3\xa4 televisioesiintymisi\xc3\xa4 ja muuta erikoismateriaalia. Popedan jatkaessa taukoaan uuden materiaalin levytt\xc3\xa4misest\xc3\xa4 Mustaj\xc3\xa4rven alkoholiongelmat paisuivat, mutta h\xc3\xa4n levytti silti sooloalbuminsa Ajan p\xc3\xa4ivin, ajan \xc3\xb6in, jonka nimikkoraita nousi yhdeksi h\xc3\xa4nen suurimmista soolohiteist\xc3\xa4\xc3\xa4n._NEWLINE_Popeda palasi pitk\xc3\xa4n tauon j\xc3\xa4lkeen studioon, ja vuonna 2005 julkaistu studioalbumi H\xc3\xa4k\xc3\xa4\xc3\xa4! saavutti kohtalaisen menestyksen. Seuraavana vuonna alkoholi alkoi saada entist\xc3\xa4 enemm\xc3\xa4n otetta Mustaj\xc3\xa4rvest\xc3\xa4, ja t\xc3\xa4m\xc3\xa4n alkoholink\xc3\xa4ytt\xc3\xb6 johti vaikeuksiin erityisesti keikkaillessa._NEWLINE_Vuosi 2006 k\xc3\xa4ynnistyikin kankealla tavalla, sill\xc3\xa4 Mustaj\xc3\xa4rvi ei alkoholisoitumisensa takia kyennyt l\xc3\xa4htem\xc3\xa4\xc3\xa4n kiertueelle vuoden alussa. Tuuraajaksi hankittiin Mustaj\xc3\xa4rven siskonpoika, Mustat Enkelit -yhtyeen laulaja Jussi Aaltonen. H\xc3\xa4n esiintyi Popedan riveiss\xc3\xa4 kymmenkunta keikkaa, mink\xc3\xa4 j\xc3\xa4lkeen Mustaj\xc3\xa4rvi itse palasi esiintymislavoille._NEWLINE_Koko vuonna 2006 yhtye soitti per\xc3\xa4ti 102 keikkaa, mutta vuoden 2007 kiertueelle esiintymism\xc3\xa4\xc3\xa4r\xc3\xa4\xc3\xa4 v\xc3\xa4hennettiin Mustaj\xc3\xa4rven ongelmien \xc3\xa4ityess\xc3\xa4 pahemmaksi j\xc3\xa4lleen kes\xc3\xa4ll\xc3\xa4. Yhtye esiintyi muun muassa Radio 957:n j\xc3\xa4rjest\xc3\xa4m\xc3\xa4ll\xc3\xa4 juhlaristeilyll\xc3\xa4 minikeikalla, joka my\xc3\xb6s nauhoitettiin ja julkaistiin Bonus-DVD:n\xc3\xa4 saman vuoden kokoelma-albumilla 30-vuotinen sota 1977\xe2\x80\x932007. Hetki l\xc3\xb6i kuitenkin Mustaj\xc3\xa4rvelle, sill\xc3\xa4 t\xc3\xa4m\xc3\xa4 lyyhistyi risteilyn j\xc3\xa4lkeisen\xc3\xa4 p\xc3\xa4iv\xc3\xa4n\xc3\xa4 yhtyeen keikkabussin lattialle ja vietiin ambulanssilla sairaalaan. Loppukes\xc3\xa4n esiintymiset hoidettiin j\xc3\xa4lleen Jussi Aaltosen kanssa. Syyskuussa Mustaj\xc3\xa4rvi p\xc3\xa4\xc3\xa4tti lopettaa alkoholink\xc3\xa4yt\xc3\xb6n ja hankkiutui hoitoon Lapualle._NEWLINE_Mustaj\xc3\xa4rven raitistuttua yhtye j\xc3\xa4tti j\xc3\xa4\xc3\xa4hyv\xc3\xa4iset kosketinsoittaja Jani Kemppiselle ja rumpali Arska Rautajoelle. Vuonna 2008 yhtye l\xc3\xb6ysi vihdoin korvaajat. Koskettimiin hankittiin Iso-Pate Kivinen ja rumpaliksi Lacu Lahtinen. Molemmat olivat toimineet aiemmin Hanoi Rocks -yhtyeess\xc3\xa4, jonka kautta he tunsivat my\xc3\xb6s kitaristi Costello Hautam\xc3\xa4en. Uudella kokoonpanolla yhtye alkoi ty\xc3\xb6st\xc3\xa4\xc3\xa4 uutta studioalbumia loppukev\xc3\xa4\xc3\xa4st\xc3\xa4. T\xc3\xa4ydelliset miehet -nimen saanut albumi ilmestyi kauppoihin 24. syyskuuta 2008, ja albumi ylitti kultalevyrajan nopeasti tuoden Popedalle ensimm\xc3\xa4isen kultalevyn studioalbumien sarjassa sitten vuoden 1994. _NEWLINE_Vuonna 2010 Popeda julkaisi my\xc3\xb6s ensimm\xc3\xa4isen livealbuminsa sitten vuoden 1986, kun Pitk\xc3\xa4 kuuma kes\xc3\xa4 2010 \xe2\x80\x93 Live -nimen saanut konserttitaltiointi ilmestyi. Samaan aikaan julkaistiin my\xc3\xb6s samanniminen, Tampereella nauhoitettu DVD-tallenne. Yhtye levytti vuonna 2011 uuden Voitto-studioalbumin. Singlejulkaisu "H\xc3\xa4\xc3\xa4kellot soi" sai radiosoittoaikaa. My\xc3\xb6s Voitto myi edelt\xc3\xa4j\xc3\xa4ns\xc3\xa4 tapaisesti kultalevyn oikeuttavan myyntim\xc3\xa4\xc3\xa4r\xc3\xa4n. Popeda t\xc3\xa4ytti vuonna 2017 40 vuotta. Yhtye julkaisi 17. maaliskuuta 2017 uuden studioalbumin Haista Popeda! .\n_START_SECTION_\nMusiikki\n_START_PARAGRAPH_\nPopedan henkiset juuret ovat boogierockissa. Alkuaikoina yhtyeen musiikissa ja sanoituksissa oli vaikutteita uudesta aallosta, mutta 1980-luvun alussa musiikkityyli muuttui hard rock -tyylisemm\xc3\xa4ksi ja melodisemmaksi suomirockiksi. Yhtyeen linjaa on joskus luonnehdittu my\xc3\xb6s \xc3\xa4ij\xc3\xa4-rockiksi. Epe Helenius, joka kiinnitti yhtyeen Poko Rekordsiin vuonna 1977, kutsui yhtyett\xc3\xa4 \xe2\x80\x9dSuomen Rolling Stonesiksi\xe2\x80\x9d. Rolling Stones on antanut Popedalle musiikillisia vaikutteita ja esimerkiksi vuonna 1999 levytetty "Mustaa" on suomennos Rolling Stonesin kappaleesta "Paint It, Black". _NEWLINE_Yhtye oli suosionsa huipulla 1980-luvulta 1990-luvun alkuun. Viel\xc3\xa4 1970-luvulla levytetyt albumit eiv\xc3\xa4t tuoneet menestyst\xc3\xa4, mutta 1980-luvulta l\xc3\xa4htien yhtyeen suosio nousi. Vuonna 1985 levytetty "Kuuma kes\xc3\xa4" on yksi Popedan tunnetuimpia kappaleita. Vuonna 2005 kappale valittiin my\xc3\xb6s kaikkien aikojen kes\xc3\xa4hitiksi._NEWLINE_Suurimman osan Popedan kappaleista on s\xc3\xa4velt\xc3\xa4nyt kitaristi Costello Hautam\xc3\xa4ki ja sanoittanut yhtyeen solisti Pate Mustaj\xc3\xa4rvi. Tekstej\xc3\xa4 ovat tehneet my\xc3\xb6s muun muassa Pauli Hanhiniemi ("Tahdotko mut tosiaan", "Kakskyt\xc3\xa4 centti\xc3\xa4") ja Juice Leskinen ("M\xc3\xa4\xc3\xa4 ja Tapparan mies"). Ennen Costelloa yhtyeen alkuper\xc3\xa4inen kitaristi Tapani Mikkonen toimi yhtyeen p\xc3\xa4\xc3\xa4asiallisena s\xc3\xa4velt\xc3\xa4j\xc3\xa4n\xc3\xa4._NEWLINE_Negative-yhtyeen solisti Jonne Aaron on tehnyt Popedalle kappaleen "El\xc3\xa4n itselleni"._NEWLINE_Yhtyeen albumille Voitto on tehnyt sanoituksia Pate Mustaj\xc3\xa4rven lis\xc3\xa4ksi muiden muassa Vexi Salmi, Jouni Hynynen sek\xc3\xa4 Jukka Takalo.'